ANAN จับมือ “มิตซุย” เปิดอีก 5 โครงการใหม่ มูลค่ารวม 1.9 หมื่นลบ.
ANAN จับมือ “กลุ่มมิตซุย” เปิดอีก 5 โครงการใหม่ 5 มูลค่ารวม 1.9 หมื่นลบ.ทยอยเปิด Q3/58 เผยยอดขายรวมปัจจุบันทะลุ 1 หมื่นลบ. จากเป้าหมายทั้งปี 2.5-2.6 หมื่นลบ.
20 พ.ค. 2558

นายชานนท์ เรืองกฤตยา ประธานเจ้าหน้าที่บริหาร บริษัท อนันดา ดีเวลลอปเมนท์ จำกัด (มหาชน) หรือ ANAN เปิดเผยว่า บริษัทสานต่อการร่วมทุนกับกลุ่มมิตซุย ฟูโดซัง ในการเปิดโครงการใหม่อีก 5 โครงการ มูลค่ารวมกว่า 19,000 ล้านบาท ทำเลศักยภาพสูงแนวรถไฟฟ้า พร้อมทยอยเปิดตัวตั้งแต่ไตรมาส 3/58 ไปจนถึงต้นปี 59 รองรับการขยายเส้นทางรถไฟฟ้าสายปัจจุบันและอนาคต
โดยโครงการใหม่ 5 โครงการ รวม 4,200 ยูนิต ได้แก่ คิวชิดลม-เพชรบุรี มูลค่า 3 พันล้านบาท 359 ยูนิต เปิดขายไตรมาส 2-3/58, สีลม มูลค่า 5,800 ล้านบาท ขนาด 3 ไร่ เปิดขายไตรมาส 3-4/58 , บางนา มูลค่า 4,800 ล้านบาท ที่ดิน 14 ไร่ เปิดขายไตรมาส 3-4/58 บางซื่อ มูลค่า 2,400 ล้านบาท ที่ดิน 2.5 ไร่ เปิดขายไตรมาส 3-4/58 และ ท่าพระ มูลค่า 3,000 ล้านบาท ขนาด 4 ไร่ เปิดขายในไตรมาส 1/59
ส่วนโครงการเดิมที่ ANAN ร่วมทุนกับทางมิตซุยมี 4 โครงการ มูลค่าโครงการกว่า 26,000 ล้านบาท หากรวมโครงการใหม่จะมีทั้งหมด 9 โครงการ มูลค่า 4.5 หมื่นล้านบาท ซึ่งทางมิตซุยใช้เงินเข้ามาร่วมทุนราว 5,000 ล้านบาท จากเงินลงทุนต่างประเทศตามแผน 3 ปีที่ทางมิตซุยตั้งไว้ 150,000 ล้านบาท
ทั้งนี้บริษัทร่วมทุนกับมิตซุยยังคงเดินหน้าพัฒนาโครงการตามแนวรถไฟฟ้าเป็นหลัก เพราะตลาดคอนโดฯแนวรถไฟฟ้ายังมีความต้องการดี เห็นได้จากยอดขายไตรมาสแรกของ ANAN ที่ทำได้ทะลุเป้าจาก 2,000 ล้านบาทไปที่กว่า 9 พันล้านบาท ซึ่งเป็นยอดขายคอนโดฯราว 8,000 ล้านบาท เป็นอันดับหนึ่งในตลาดคอนโดฯ แต่อย่างไรก็ตาม ยอมรับว่ายังต้องจับตาสถานการณ์รอบด้านด้วยความระมัดระวัง ขณะที่บริษัทก็ยังดูทำเลที่น่าสนใจอีกหลายแห่ง
ขณะที่ยอดขายรวมของบริษัทในช่วง 4 เดือนแรกของปีนี้ยังคงเติบโตขึ้นอย่างต่อเนื่อง โดยปัจจุบันทะลุ 1 หมื่นล้านบาทแล้ว จากเป้าหมายทั้งปีที่ปรับเพิ่มขึ้นมาเป็น 2.5-2.6 หมื่นล้านบาท ขณะที่ยังคงเป้ารายได้ในปีนี้อย่าง conservative ที่ 1-1.1 หมื่นล้านบาท
ด้านนายอะกิฮิโกะ ฟูนาโอะ Executive Manager Officer บริษัท มิตซุย ฟูโดซัง จำกัด เปิดเผยว่า หลักสำคัญในการบริหารงานของกลุ่มมิตซุยที่มุ่งมั่นส่งเสริมและพัฒนาธุรกิจในภูมิภาคเอเชียตะวันออกเฉียงใต้และมองหาโอกาสสำหรับการตอบรับกับพันธมิตรที่มีศักยภาพ และมีความแข็งแกร่งอย่าง ANAN ในการพัฒนาโครงการต่าง ๆที่สอดคล้องแนวคิดในการมุ่งมั่นร่วมมือกับลกค้าเพื่อสร้างศูนย์กลางการเชื่อมต่อระหว่างปัจจุบันและอนาคต ยังคงเป็นจุดสำคัญสำหรับการขยายธุรกิจของกลุ่มมิตซุยไปสู่ภูมิภาคข้างเคียง
อนึ่ง ผลประกอบการของมิตซุยฯ ในปี 57 ทำรายได้ราว 4.3 แสนล้านบาท กำไร 2.8 หมื่นล้านบาท